“สมคิด” เผยรัฐเตรียมเพิ่มมาตรการช่วยเหลือผู้มีรายได้น้อยใน Q1/59
"สมคิด จาตุศรีพิทักษ์" เผยรัฐเตรียมเพิ่มมาตรการช่วยเหลือผู้มีรายได้น้อยเพิ่มใน Q1/59
16 ธ.ค. 2558

นายสมคิด จาตุศรีพิทักษ์ รองนายกรัฐมนตรี เปิดเผยว่า รัฐบาลเตรียมออกมาตรการช่วยเหลือผู้มีรายได้น้อยเพิ่มเติมอีกในช่วงไตรมาสแรกของปีหน้า โดยเบื้องต้นได้หารือกับนายกรัฐมนตรีแล้ว ซึ่งเป็นแนวทางตามนโยบายรัฐบาลที่ต้องการสร้างความเข้มแข็งภายในประเทศ ด้วยการกระตุ้นการเจริญเติบโตของฐานราก ซึ่งจะเป็นมาตรการที่มีประสิทธิภาพและดำเนินการได้อย่างรวดเร็ว
“สิ่งที่นายกรัฐมนตรีอยากให้ทำ คืออะไรก็ได้ที่สามารถสร้างความเข้มแข็งให้ชนบทก็จะทำในช่วงไตรมาสที่ 1 ซึ่งคิดไว้แล้ว และคุยกับนายกฯ ไว้ระดับหนึ่งว่าอยากจะทำ” นายสมคิด กล่าว
ทั้งนี้นายกรัฐมนตรีมีความเป็นห่วงผู้มีรายได้น้อย ซึ่งในปีหน้าจะมีโครงการใหม่ๆ ออกมาช่วยเหลือมากขึ้น และในการประชุมคณะรัฐมนตรี (ครม.) วันอังคารหน้าจะมีของขวัญชิ้นใหญ่ให้กับประชาชนอีก